Mandi, chi us fevele l’Ostîr in persone, e cjalait… la gnove e je cetant frescje, che bisugne propit che o spindi subit cualchi peraule in libertât par ducj i Contecurtârs, che si meretin di savê subite dut!
La gnove? Îr di sere, a Codroip, o ai vinçût il Premi San Simon, cuntun libri dal titul Cryptofriûl! E us parie pôc? Sì, sì, mi soi bielzà sintût lis solitis frasis dal tipo: “ma vonde” “ma simpri tu” e v.i. cun dongje i compliments, e us disarai che invezit jo o soi content. No rivarès mai a disi a un che al cree alc di artistic e che al ven preseât di smeti di produzilu, ven a stâi che soi content di vê vinçût une altre volte, ma soredut che il libri al sedi stât publicât 😀
E lassant stâ chest gno jessi super content, mai come cheste volte il premi al è merit di un lavôr coletîf, fat cul jutori di tante altri int, a scomençâ dai dissens di Laurinç Marangon e de poie sientificiche zoologjiche di Luche Filipuzzi. Ma indispensabil al è stât il jutori de nestre coghe Serene, aromai editor insostituibile, che mi cuince simpri dutis lis contis. Ma une biele man me àn dade ancje la Sartore e la Bibliocheche, se si tratave di cumbinâmi libris che mi coventavin, e Zuanluche Franc e Carli Pup, a stiçami su argoments che no cognossevi, e Donato Toffoli, jutori inte cjace aes poesiis scognossudis, e Gianluca Morena, pe cuvierte, e Max Medina, pe poie sul mâc Licio Moroso, e une gjatemarangule a stimâ il nuclei naratîf, e i Piçui Aiutants Jacum e Ricart e Meri a fâ il tifo, e dute la clape dai Argjentins che mi insegne simpri alc di gnûf… e insome, no pues propit dî di vê vinçût di bessôl, ancje se o jeri vonde convint di vê fat un bon lavôr e di vê metût dongje une idee origjinâl.
Ma cuale ise cheste idee? Bisugne che us spieghi! Alore… la part narative dal libri a son 6 novelis. Novelis tal sens che a son contis lungjutis, che a tirin plui flât e a permetin di cognossi miôr ambientazions e personaçs. Ma dulà aio cjolt lis storiis? Une storie ogni cirche 10 agns, a scomençâ dai agns Vincj fintremai a rivâ ai Agns Setante. Ogni conte e come un salt intune epoche, e in efiets la idee e jere chê di fâ un salt intun Friûl diferent e de ete che e ven prime dal rivâ de television. Ma il fat di lâ indaûr tal timp e jere dome une scuse par podê lâ a cirî dai personaçs o dai aveniments che no si cognossin o a son stâts smenteâts. E ae fin di ogni conte si dîs ce che al jere vêr e ce che invezit al podeve ancje no jessîlu.
Ma stant che la peeraule clâf e jere la maravee, dentri in ogni storie si fevele di une bestie maraveose. Une bestie scamenbre e pôc cognossude, e propit par chest, par capî miôr cheste part zoologjiche dal lavôr, a son stâts inserîts dai dissens e une descrizion sientifiche de bestie. Ma stant che o sin ducj ancje ce che a contin di nô, a son stadis ripuartadis ancje lis liendis plui impuartantis su chescj nemâi.
Finide? No. Par stiçâ i letôrs ogni conte e je introdusude di un blec di poesie di autôrs ancje chei pôc cognossûts, ognidune scrite tal an che e je ambientade la conte.
Al è saltât fûr un libri cuntune struture semplice, ma che e messede narative storiche e fantastiche, didatiche, poesie e art figurative, e dulà che la maravee e varès di jessi avonde presinte in ogni pagjine.
Jo mi soi divertût une vore a scrivilu, ancje se e je stade pardabon une fature, soredut inte ricercje des ambientazions storichis. Podopo, lis storiis, a fevelin di vite, come simpri, e a mi mi someave che a fossin bielis storiis.
Al è dut… Un graciis a ducj, di cûr, e… BON CRYPTOFRIÛL!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn